b'\n_START_ARTICLE_\nKaldbekk\n_START_SECTION_\nBetydning\n_START_PARAGRAPH_\nKilden er urgammel og har trolig gjennom \xc3\xa5rhundrer v\xc3\xa6rt drikkevannskilde for deler av lokalbefolkningen p\xc3\xa5 Ringerike, i nyere tid spesielt i tiden f\xc3\xb8r kommunen fikk nytt vannverk i 1987. Vannet er krystallklart og iskaldt, og kilden fryser aldri til. Pr\xc3\xb8ver viser ogs\xc3\xa5 at det er rent vann med f\xc3\xb8rsteklasses drikkekvalitet. Kildevannet filtreres naturlig gjennom de store moene av morenesand, som ble avsatt der da isen trakk seg unna etter siste istid. Ogs\xc3\xa5 det kommunale vannverket henter vann fra grunnvannsreservoarene i d\xc3\xb8disgropene p\xc3\xa5 Kilemoen. Overskuddsvannet fra kilden renner ut i \xc3\x85dalselva, som flyter noen titalls meter \xc3\xb8st av kilden.\n_START_SECTION_\nBakgrunn\n_START_PARAGRAPH_\nOmr\xc3\xa5det best\xc3\xa5r av tykke lag med stein-, grus- og sandforekomster, som ble dannet\xc2\xa0i siste istid. Her munnet bre-elver ut i havet, som bragte med seg avsetningene.\xc2\xa0Store isrester (d\xc3\xb8disblokker) ble liggende igjen i omr\xc3\xa5det og grus ble avsatt rundt disse isklumpene. Da landmassen\xc2\xa0hevet seg og temperaturen steg, smeltet isklumpene. Men der de l\xc3\xa5, finner vi i dag groper av varierende st\xc3\xb8rrelse, s\xc3\xa5kalte d\xc3\xb8disgroper, som ofte inneholder store mengder kildevann. Det er mange slike groper p\xc3\xa5 Kilemoen, og Kaldbekk-kilden stammer fra en av dem.'